
I ba raddau mae’r dull trochi o addysgu iaith yn effeithio ar ddealltwriaeth a theimladau disgyblion ail iaith mewn gwersi Cymraeg?


Nod yr ymchwil hon yw cymharu perfformiad disgyblion Cymraeg ail iaith o ddysgu geirfa wrth ddefnyddio’r dull trochi a’r dull cyflyru mewn gwersi Cymraeg. Y mater a oedd o ddiddordeb i mi oedd effeithiolrwydd o ddefnyddio’r dull trochi wrth addysgu Cymraeg ail iaith mewn ysgolion uwchradd Saesneg. Defnyddir y dull trochi wrth addysgu ieithoedd mewn nifer o sefydliadau megis unedau trochi iaith, Mudiad Meithrin a Chymraeg i oedolion er mwyn creu siaradwyr rhugl. Fodd bynnag, nid yw’n cael ei ddefnyddio mewn ysgolion Saesneg wrth addysgu’r Gymraeg. Yn yr ymchwil hon, gwerthusir dealltwriaeth, ymagweddau a theimladau tuag at y gwahanol ddulliau ac asesir pa mor effeithiol yw’r dull trochi mewn cymhariaeth â‘r dull cyflyru wrth addysgu’r Gymraeg mewn amgylchedd cyfrwng Saesneg.

Yn y dosbarth, nid oes gan y disgyblion ddealltwriaeth gref o’r Gymraeg ac nid ydynt yn hyderus wrth ddefnyddio’r iaith. Ceir teimladau ac agweddau negyddol tuag at y Gymraeg. Defnyddir y dull cyflyru wrth addysgu’r Gymraeg i’r disgyblion sy’n eu galluogi i glywed tipyn o’r iaith darged. Awgrymir bod y dull trochi yn helpu disgyblion ail iaith i wella yn y broses ddysgu ac yn datblygu’u dealltwriaeth a hyder yn yr iaith (Asia Society 2012, Foreign Langugae Academy 2020). Trafodwyd hyn gyda fy mhartner a arweiniodd at ymchwilio i effaith defnyddio’r dull trochi i addysgu’r Gymraeg mewn gwersi Cymraeg o’i gymharu â defnyddio’r dull cyflyru. Ein cwestiwn ymchwil yw ‘I ba raddau mae’r dull trochi o addysgu iaith yn effeithio ar ddealltwriaeth a theimladau disgyblion ail iaith mewn gwersi Cymraeg?’


Trafodaeth o’r llenyddiaeth

Edrychwyd ymhellach ar effaith defnyddio’r dull trochi a’r dull cyflyru i addysgu iaith drwy ddarllen erthyglau, llyfrau a dogfennau ar-lein. Y dull trochi yw dull o addysgu ail iaith trwy ddefnyddio’r iaith darged yn unig (Foreign Language Academy, 2020). Targeda’r dull trochi ddysgwyr ‘... who are typically dominant in the majority language and have no or minimal Immersion Language (IL) proficiency’ (Tedick et al, 2011:2) er mwyn sicrhau bod dysgwyr yn gwella’n academaidd ac yn meithrin datblygiad o ddealltwriaeth ddiwylliannol. Nodir bod y dull yn galluogi dysgwyr i gyfathrebu’n hyderus ac yn rhugl yn yr iaith darged ac yn mwyhau dealltwriaeth dysgwyr o’r iaith darged (Foreign Language Academy, 2020). Darpara’r dull mewnbwn cyson o’r iaith darged sy’n hanfodol er mwyn creu siaradwyr hyderus a rhugl. Ychwanega’r dull at ddysgwyr yn cyflawni dwyieithrwydd, dealltwriaeth well o’r iaith darged yn ogystal â chyflawniad academaidd (Day a Shapson 1996, Asia Society 2012, Carrell et al 1998). Dengys ymchwil fod dysgwyr sydd gan anghenion dysgu a dysgwyr o amrywiaeth o gefndiroedd ethnig ac economaidd-gymdeithasol yn llwyddiannus yn yr ail iaith oherwydd y dull trochi (Tedick et al, 2011:6). 

Dywedir hefyd bod y dull trochi yn arwain at ddatblygiad mewn llythrennedd a sgiliau gwybyddol yn yr ail iaith oherwydd bod y dysgwyr yn defnyddio ac yn clywed yr iaith darged yn gyson e.e. geirfa a phatrymau brawddegau (Asia Society 2012:10). Mae hyn yn berthnasol i’r ymchwil hon oherwydd defnyddir y dull trochi i ddysgu geirfa. Fodd bynnag, dadleuir bod ‘... students do not native-like levels of IL proficiency in the productive skills’ (Tedick et al, 2011:6). Gwelir perthynas rhwng y dull a sgiliau gwybyddol oherwydd bod ei fod yn creu siaradwyr dwyieithog sy’n gwella sgiliau meddwl a datrys problemau (Asia Society 2012:10). Dengys siaradwyr dwyieithog, ‘… enhanced problem-solving skills, particularly on tasks requiring executive control (i.e., planning, cognitive flexibility, abstract thinking, rule acquisition, initiating appropriate actions and inhibiting inappropriate actions, and selecting relevant sensory information …’ (Adesope et al, 2010:210) sy’n cefnogi bod y dull trochi yn cael effaith gadarnhaol ar ddysgwyr. Yn wahanol i hyn, awgryma Munro et al (2005) fod siaradwyr dwyieithog ifanc yn dangos galluoedd gohiriedig mewn un iaith. Hefyd, ‘Students’ language lacks grammatical accuracy and lexical specifity’ (Tedick et al, 2011:6) mewn cymhariaeth â siaradwyr brodorol.  

Er bod llawer o fanteision defnyddio’r dull trochi megis rhuglder, cyflawniad academaidd a dealltwriaeth ddiwylliannol, gwelir llawer o heriau sy’n ymwneud â defnyddio’r dull i addysgu iaith. Un her yw athrawon oherwydd, ‘Many immersion programs lack the necessary resources and bilingual specialists to provide appropriate instructional support, assessment and interventions’ (Asia Society 2012:13). Her arall yw annog y defnydd o’r iaith darged yn ystod gwersi, yn enwedig pan fydd dysgwyr yn gweithio a siarad gyda’i gilydd (Asia Society 2012:13). Yng nghyd-destun siaradwyr Saesneg yn dysgu’r Sbaeneg, darganfuwyd bod y siaradwyr wedi perfformio’n well yn y Saesneg na’r Sbaeneg ar sail mesurau gramadegol a sosioieithyddol (Tedick et al, 2011:6). Awgryma hyn na fydd dysgwyr cystal ag yn eu hail iaith ag y maent yn eu hiaith gyntaf. 

Yn wahanol i’r dull trochi, mae’r dull cyflyru yn rhan o’r theori ymddygiadaeth sy’n pwysleisio ‘... human behavior as a result of the interaction between stimulus and response’ (Budiman, 2017:103). Awgrymir mai dysgu yw newid ymddygiadaeth dysgwyr o ran cynhyrchu tasgau llafar ac ysgrifennu ac mae’r addysgwr yn rheoli’r amgylchedd dysgu a modelu i sicrhau eu bod yn cyflawni hyn (Budiman 2017). Dibynna’r dull ar ‘... the relationship between stimulus and response that occurs through the interaction of the environment, which then would lead to changes in behavior’ (Budiman, 2017:106). Felly, mae angen deall y berthynas rhwng yr amgylchedd dysgu, yr ysgogiad a’r ymateb er mwyn galluogi dysgu i ddigwydd. Nod y dull cyflyru yw annog dysgwyr i ailadrodd yr iaith darged (geirfa a phatrymau brawddegau) ar lafar er mwyn cyflawni cywirdeb iaith ac ynganiad cywir (Fajardo, 2011:9). Pwysleisir pwysigrwydd defnyddio’r dull cyflyru wrth ddysgu ail iaith oherwydd bod angen clywed yr iaith darged cyn siarad yr iaith darged ac mae angen darllen yr iaith darged cyn ysgrifennu’r iaith darged (Budiman, 2017:108). Atgyfnertha hyn fod y dull cyflyru’n helpu i fodelu’r ail iaith a fydd yn arwain at ddealltwriaeth well o’r iaith. Wrth ddrilio ac ailadrodd yr ail iaith, bydd gan ddysgwyr ddealltwriaeth gref o’r iaith darged (Sierra, 1995). Cefnoga hyn fod drilio yn rhan bwysig o’r dull cyflyru sy’n berthnasol i’r ymchwil hon oherwydd drilir geirfa i asesu dealltwriaeth. 

Gall y dull annog dysgwyr i ddefnyddio’r ail iaith a chyfathrebu yn yr ail iaith (Fajardo, 2011:23). Clywa dysgwyr ynganiad cywir o’r eirfa sy’n ychwanegu atynt hwy ynganu’r eirfa yn gywir (Fajardo, 2011:23). Mae hyn yn berthnasol i’r ymchwil hon oherwydd defnyddir y dull cyflyru i ddysgu geirfa sy’n awgrymu y bydd y disgyblion yn ynganu’r eirfa’n gywir. Fodd bynnag, dibynna’r dull ar ddysgu mecanyddol sy’n gwneud i’r dysgu’n ddiflas ar gyfer dysgwyr (Fajardo, 2011:23). Awgryma ymchwil fod dysgwyr, ‘ ... complete the tasks because they have to do that, not because they are interested in learning’ (Fajardo, 2011:23). Mewn cyferbyniad â hyn, dywedir bod, ‘... human behavior is the result of learning, so it can be changed by manipulating and creating learning conditions’ (Budiman, 2017:112). Felly, bydd dysgwyr yn fwy hyderus a chywir yn yr iaith darged wrth ddrilio, ailadrodd a modelu’r iaith darged ar lafar. Dysga’r dysgwyr eirfa trwy glywed yr iaith darged ac ailadrodd yr eirfa ar ôl i’r addysgwr fodelu a drilio’r iaith darged a geirfa. Dengys ymchwil (Farjardo 2011) fod y dull cyflyru’n helpu dysgwyr i gofio’r iaith darged a geirfa’n llwyddiannus ond dadleuir bod y dull ‘Demands memorization of structure based dialogs’ (Sierra, 1995:122). Felly, nid yw’r dull yn targedu neu’n apelio at bob math o ddysgwr oherwydd bod pob dysgwyr yn dysgu mewn ffyrdd gwahanol. Nodir hefyd nad yw’r dysgwyr yn deall yr hyn y maent yn ei ailadrodd ac yn clywed mewn rhai achosion sy’n arwain atynt golli sylw a diffyg dealltwriaeth o’r iaith darged (Fajardo, 2011:26).  

Cynllun Astudiaeth Gwers

Y fethodoleg a ddefnyddiwyd oedd ymchwil Astudiaeth Gwers sy’n broses ddysgu broffesiynol sy’n canolbwyntio ar athrawon ddatblygu technegau addysgegol i wella arferion a chynnydd disgyblion (Department for Education, 2009:4). Gweithia athrawon gyda’i gilydd i ddatblygu arferion yn yr ystafell ddosbarth a datrys problemau sy’n seiliedig ar addysgu neu ddysgu sy’n effeithio ar gynnydd disgyblion (Department for Education, 2009:4). Gwelir bod gwahanol elfennau sy’n rhan o Astudiaeth Gwers megis cynllunio’r wers gan gytuno ar y dosbarth, y nod a’r deilliannau dysgu (Department for Education, 2009:8). Yna, addysgir y wers trwy arsylwi’r dysgu, dulliau pedagogaidd a’r disgyblion a ddewiswyd (Dudley, 2014:5). Cyfwelir â’r disgyblion, ‘... to get their perspectives on what worked for them, what they felt they learned, and how they think the lesson could be changed in order to make it work even better’ (Department for Education, 2009:9). Gall llais y disgybl helpu athrawon i adfyfyrio ar y broses, addasu’r wers a newid eu harfer ar gyfer yr ail wers. Dengys ymchwil fod Astudiaeth Gwers yn galluogi athrawon i elwa syniadau a chredoau newydd am addysgu a dysgu trwy adfyfyrio ar eu harfer (Dudley, 2014). Felly, trawsffurfia Astudiaeth Gwers arfer athrawon ac addysgeg wrth i athrawon adfyfyrio’n gritigol ar eu harfer, trosglwyddo’r wybodaeth am arferion a chydweithio ag athrawon eraill. 

Dywedir hefyd bod, ‘LS involves groups of teachers collaboratively planning, teaching, observing and analyzing learning and teaching in ‘research lessons’ (Dudley, 2014:1) sy’n ychwanegu at wella dulliau addysgegol. Fodd bynnag, er bod Astudiaeth Gwers yn rhannu nodweddion allweddol o ddatblygiad proffesiynol parhaus, nodir bod materion arwyddocaol o ran ansawdd Astudiaeth Gwers sy’n digwydd mewn rhai ysgolion (Teacher Development Trust, 2015). Ceir nifer o lenyddiaeth sydd o blaid Astudiaeth Gwers (Dudley 2014, Hill 2013, Groningen a Bennett 2012) oherwydd ei bod yn helpu athrawon i weld dysgu disgyblion yn fanwl, gweld y bylchau rhwng rhagdybiaethau a sefyllfaoedd go iawn, darganfod sut i gynllunio sy’n fwy addas i anghenion disgyblion ac yn galluogi athrawon i newid eu harfer i gefnogi disgyblion yn well (Dudley, 2014:3). Fodd bynnag, dadleuir nad yw Astudiaeth Gwers yn gwneud gwahaniaeth i ganlyniadau disgyblion ac yn cynyddu baich gwaith dwys athrawon a fydd yn arwain at ddiffyg cymhelliant (Teacher Development Trust, 2015).

Yn ystod yr Astudiaeth Gwers, y dulliau o gasglu data a ddefnyddiwyd oedd arsylwi, tasgau paru, grwpiau ffocws a nodiadau adfyfyriol. Arsylwyd yr Astudiaeth Gwers trwy ganolbwyntio ar y disgyblion a ddewiswyd ar gyfer yr ymchwil er mwyn casglu data ansoddol. Dewiswyd tri disgybl o flwyddyn 7 i fod yn ffocws yr ymchwil ar sail eu gallu (1 disgybl MAT, 1 disgybl canolig ac 1 disgybl gallu is). Defnyddiwyd y dull arsylwi (nad ydynt yn cyfranogi) oherwydd darperir cyfleoedd i, ‘[...] gather ‘live’ data from ‘live’ situations. The reseacher is given the opportunity to look at what is taking place in situ rather than at second hand’ (Cohen et al, 2000:305). Felly, yr oedd yr arsylwr allanol yn gallu ysgrifennu nodiadau am y disgyblion yn y foment ac nid oedd rhaid iddo gofio gwybodaeth o’r wers. 

Casglwyd data trwy ddefnyddio’r ffurflen arsylwi yn ystod y wers i asesu dealltwriaeth, dysgu a lles y disgyblion (Atodiad 1). Ysgrifennwyd nodiadau gan yr arsylwr yn ystod y wers am y disgyblion a’r dulliau. Ystyriwyd cynnydd, teimladau, dysgu a lles y disgyblion yn ystod y wers. Eisteddodd yr arsylwr ar gefn yr ystafell ddosbarth ond symudodd o gwmpas yr ystafell ar adegau i edrych ar waith y disgyblion. Fodd bynnag, ‘The use of observation in such a situation may introduces distotrion: what is observed may not represent their normal behaviour’ (Kumar, 2005:120) sy’n amlinella’r effaith Hawthorne. Anfantais arall o arsylwi (nad ydynt yn cyfranogi ) yw bod yr arsylwr yn gallu colli gwybodaeth bwysig ac ymddygiadaeth disgyblion wrth iddo ysgrifennu nodiadau manwl (Kumar, 2005). Defnyddiwyd tasgau paru (Atodiad 3) yn y wers i asesu dealltwriaeth disgyblion (data meintiol). Marciwyd y tasgau paru ar ôl yr Astudiaeth Gwers i ddadansoddi’r canlyniadau. 

Defnyddiwyd grŵp ffocws i gasglu data ansoddol lle, ‘... you explore the perceptions, experiences and understandings of a group of people who have some experience in common with regard to a situation or event’ (Kumar, 2005:124). Galluoga grŵp ffocws gyfranogwyr i fynegi’u barnau a thrafod eu materion. Cyfwelwyd â’r disgyblion yn yr un grŵp ffocws i wneud y cyfweliad yn fwy cyfforddus iddynt. Cyfwelwyd â’r disgyblion yn syth ar ôl y wers i sicrhau nad oedd y disgyblion yn anghofio gwybodaeth o’r wers. Defnyddiwyd cyfweliad lled-strwythuredig anffurfiol i asesu effeithiolrwydd y ddau ddull a ‘... so that the researcher can keep an open mind about the shape of what he or she needs to know about, so that concepts and theories can emerge out of the data’ (Bryman, 2016:10). Fodd bynnag, dibynna cyfweliadau ar fedr y cyfwelydd ac amser. Gall y cyfwelydd hefyd roi signalau anymwybodol ac mae dyfnder gwybodaeth yn gallu bod yn anodd ei ddadansoddi (Kumar 2005, Cohen et al, 2000). 

Ceir problemau wrth gyfweld â disgyblion oherwydd eu bod yn gallu ymddwyn yn wahanol mewn grŵp, bod yn amharod i wrth-ddweud barn eraill, bod yn betrusgar ac yn nerfus. Gofynnwyd i’r disgyblion am eu hagwedd, eu hamgyffrediad a’u barn am adran gwers ac arddull addysgu. Gofynnwyd amrywiaeth o gwestiynau penagored iddynt (Atodiad 4) er mwyn asesu dealltwriaeth, lles a theimladau am y ddau ddull gwahanol (data ansoddol). Defnyddiwyd cwestiynau penagored oherwydd eu bod yn darparu gwybodaeth fanwl os yw’r cyfranogwyr yn gyfforddus am fynegi eu barn (Kumar, 2005:135). Fodd bynnag, gall y dadansoddiad o’r cwestiynau penagored fod yn gymhleth a gall y cyfwelydd fod yn rhagfarnllyd wrth ofyn y cwestiynau (Kumar, 2005:135). Ysgrifennwyd ymatebion y disgyblion gan yr arsylwr. 

Yn olaf, trafodwyd y wers rhwng yr addysgwr a’r arsylwr i asesu pa mor effeithiol oedd y wers a’r dulliau, teimladau, dealltwriaeth a chynnydd disgyblion, rhesymau dros i bethau ddigwydd a beth ellid ei wneud i wella’r wers. Defnyddiwyd taflen adfyfyrio yn seiliedig ar fodel adfyfyrio Gibbs (1988) (Atodiad 5) i adfyfyrio ar y wers trwy ysgrifennu nodiadau am ddulliau dysgu, teimladau, effeithiolrwydd y wers, cynnydd a dysgu disgyblion, rhesymau dros i bethau ddigwydd a beth ellid ei wneud i wella’r wers. Rhannwyd y deilliannau i wella arfer a dulliau addysgegol ar gyfer Astudiaeth Gwers 2. Ailadroddwyd yr un fethodoleg ar gyfer Astudiaeth Gwers 2.     


Ystyriaethau moesegol 

Dilynir canllawiau BERA (2018) trwy gydol yr ymchwil, felly ni enwir yr ysgol a’r disgyblion i, ‘[...] respect the privacy, autonomy, diversity, values, and dignity of individuals, groups and communities’ (BERA, 2018:4). Cyfeirir at y disgyblion fel Disgybl A, B ac C a sicrheir bod gan y disgyblion yr hawl i dynnu allan o’r ymchwil ar unrhyw bryd er mwyn parchu’u preifatrwydd a gwerthoedd. Dilynir Polisi Rheoli Data Ymchwil Prifysgol Y Drindod Dewi Sant (2018) i sicrhau bod y data a chofnodion ymchwil wedi’u cadw mewn modd diogel sy’n cydymffurfio â rhwymedigaethau cyfreithiol. Ni anfonir data trwy gyfrwng neu e-bost sy’n gallu cael eu hacio er mwyn sicrhau cyfrinachedd a diogelwch. Storir y data ar ‘Onedrive’ a chyfrifiadur personol gyda chyfrinair i sicrhau diogelwch a chyfrinachedd oherwydd dylai ymchwilwyr sicrhau bod data yn cael ei storio’n ddiogel (BERA, 2018:25).  


Astudiaeth Gwers 1

Nod y wers oedd dysgu geirfa (yr ardd a’r gweithdy) a defnyddio’r eirfa’n hyderus ar lafar ac wrth ysgrifennu. Driliwyd dwy set o eirfa trwy ddefnyddio’r ddau ddull gwahanol (trochi a chyflyru) ac yr oedd rhaid i’r disgyblion gwblhau tasg baru yn ystod y ddau ddull i brofi’u dealltwriaeth o’r gwahanol eirfa. Yn ystod y dull trochi, driliwyd yr eirfa trwy ddefnyddio Cymraeg yn unig. Yr oedd lluniau o’r eirfa ar y sleidiau i gefnogi dysgu’r disgyblion. Yn ystod y dull cyflyru, defnyddiwyd Cymraeg i ddrilio’r eirfa ond yr oedd cyfieithiadau Saesneg ar lafar ar ôl drilio pob gair. Yr oedd lluniau o’r eirfa ar y sleidiau i gefnogi dysgu’r disgyblion ac yr oedd rhaid i’r disgyblion wneud symudiad i gyd-fynd â’r eirfa yn ystod y dull cyflyru.

O ran dysgu, nid oedd disgybl A ac C wedi cyflawni’r nod oherwydd nad oeddent yn defnyddio’r eirfa’n hyderus yn ystod y dull trochi. Cymerodd disgybl A ran yn y drilio (dull trochi) ond nid oeddent yn hyderus ac yr oeddent yn teimlo’n ddryslyd (Atodiad 1). Wrth arsylwi disgybl C, yr oedd yn amlwg nad oedd yn gyfforddus ac nid oedd yn cymryd rhan yn y drilio (dull trochi) oherwydd diffyg dealltwriaeth a hyder. Wrth gyfweld â disgybl A ac C, fe wnaethant gadarnhau fod ganddynt ddiffyg dealltwriaeth yn y dull trochi ac yr oedd ganddynt fwy o ddealltwriaeth yn y dull cyflyru. Profa hyn nad oeddent wedi cyflawni’r nod oherwydd nad oeddent yn hyderus wrth ddefnyddio’r eirfa ac nid oeddent yn deall yr eirfa. Dengys sgoriau’r tasgau paru fod gan ddisgybl A fwy o ddealltwriaeth yn ystod y dull cyflyru oherwydd sgoriodd dau farc ychwanegol yn y dasg baru (Atodiad 1). Awgryma hyn fod y dull trochi o addysgu’r Gymraeg yn cael effaith negyddol ar ddealltwriaeth disgyblion. Portreada sgoriau disgybl C fwy o ddealltwriaeth yn y dull trochi ond yr oedd yn copïo gwaith ei bartner (disgybl A) oherwydd diffyg dealltwriaeth (Atodiad 1). Felly, caiff y dull trochi effaith negyddol ar ddealltwriaeth sy’n cefnogi bod y dull cyflyru’n well na’r dull trochi wrth addysgu’r Gymraeg mewn gwersi Cymraeg. Achosodd y dull trochi ddiffyg dealltwriaeth ymhlith disgybl A ac C a oedd wedi’u cyfyngu rhag cyflawni’r nod.  

Fodd bynnag, cyflawnodd disgybl B nod y wers oherwydd yr oedd yn hyderus wrth ddefnyddio’r eirfa yn ystod y ddau ddull. Wrth arsylwi disgybl B, yr oedd yn hyderus ac yn hapus gyda’r ddau ddull (Atodiad 1). Wrth gyfweld â’r disgybl, cadarnhaodd fod y tasgau’n hawdd ac nid oedd ganddi unrhyw broblemau gyda’r dull trochi sy’n awgrymu bod y dull yn cael effaith dda ar ddealltwriaeth. Profa ei chanlyniadau fod y dull trochi’n cael effaith gadarnhaol ar ddealltwriaeth oherwydd cyflawnodd disgybl B farciau llawn yn y dasg baru yn ystod y dull trochi. Yn wahanol i hyn, cyflawnodd disgybl B dri marc llai yn y dasg baru yn ystod y dull cyflyru. Cefnoga hyn fod ganddi fwy o ddealltwriaeth o’r eirfa yn y dull trochi. Awgryma hyn fod y dull trochi yn fwy llwyddiannus wrth addysgu’r Gymraeg mewn amgylchedd cyfrwng Saesneg.

O ran teimladau (Atodiad 1), dywedodd disgybl A ac C fod y dull trochi wedi achosi trafferth o ran dysgu ac yr oeddent yn teimlo’n anghyfforddus. Cefnoga hyn fod y dull trochi yn cael effaith negyddol ar deimladau disgyblion ail iaith. Yr oeddent yn ddryslyd iawn yn ystod y dull trochi. Oherwydd hyn, nid oeddent wedi mwynhau’r dull ac nid oeddent yn hyderus. Awgryma hyn fod y dull trochi yn effeithio ar hyder disgyblion yn ogystal â dealltwriaeth. Nid oeddent yn teimlo mor ddryslyd yn ystod y dull cyflyru oherwydd defnyddiwyd Saesneg yn ogystal â’r Gymraeg sy’n creu’r syniad bod y dull cyflyru’n well ar gyfer disgyblion ail iaith. Mewn cyferbyniad â hyn, cadarnhaodd disgybl B nad oedd gwahaniaeth yn ei theimladau yn ystod y ddau ddull ac wrth gwblhau’r tasgau paru. Crea hyn y syniad nad yw’r dull trochi yn effeithio ar deimladau disgyblion mewn ffordd negyddol. Wrth arsylwi, yr oedd disgybl B yn cwblhau’r tasgau yn hyderus ac yr oedd yn ymddangos yn gyfforddus sy’n gwrthwynebu’r ffaith bod y dull trochi yn cael effaith negyddol ar deimladau disgyblion. 

Penderfynwyd y gallai’r wers gael ei wella trwy gynnwys mwy o dasgau sy’n berthnasol i’r ddwy set o eirfa oherwydd ar ôl defnyddio’r dull trochi i ddrilio’r eirfa gyntaf, yr oedd un dasg baru i’w chwblhau (Atodiad 3). Ailadroddwyd hyn ar gyfer y dull cyflyru ond ar ôl yr ail dasg baru, yr oedd tasg lafar, rhifedd ac ysgrifennu (Atodiad 7) lle yr oedd rhaid iddynt ddefnyddio’r eirfa (yr ardd) er mwyn adolygu’r eirfa. Fodd bynnag, er eu bod wedi adolygu’r set gyntaf o eirfa (yr ardd), nid oeddent wedi adolygu’r ail set o eirfa (y gweithdy). Gallai hyn fod wedi effeithio ar eu dealltwriaeth o’r ail set o eirfa (y gweithdy) oherwydd nad oeddent yn ei defnyddio cymaint â’r eirfa gyntaf. Penderfynwyd cynnwys tasgau a oedd yn gynnwys y ddwy set o eirfa ar gyfer Astudiaeth Gwers 2 (Atodiad 5). Gallai’r wers hefyd gael ei wella trwy gynnwys symudiadau yn ystod y ddau ddull. Yr oedd rhaid i’r disgyblion wneud symudiad i gyd-fynd â’r eirfa (y gweithdy) yn ystod y drilio (dull cyflyru) ond nid oeddent wedi gwneud hyn yn ystod y drilio trwy ddefnyddio’r dull trochi. Yr oedd hyn wedi helpu rhai disgyblion i gofio’r eirfa. Felly, penderfynwyd cynnwys symudiadau i gyd-fynd a’r eirfa ar gyfer y dull trochi a’r dull cyflyru yn Astudiaeth Gwers 2 i wella dealltwriaeth o’r eirfa ymhlith y disgyblion. Dysgwyd o’r profiad bod gormod o gwestiynau yn cael eu gofyn yn y cyfweliad (Atodiad 4). Oherwydd hyn, penderfynwyd gofyn llai o gwestiynau yn y cyfweliad yn Astudiaeth Gwers 2.


Astudiaeth Gwers 2

Nod Astudiaeth Gwers 2 oedd dysgu geirfa (rheolau’r ysgol a gorchmynion) a defnyddio’r eirfa’n hyderus ar lafar ac wrth ysgrifennu. Dilynwyd yr un fethodoleg ag Astudiaeth Gwers 1. Cyflawnodd yr holl ddisgyblion nod y wers oherwydd defnyddiant yr eirfa yn hyderus ar lafar ac wrth ysgrifennu yn ystod y tasgau (paru, darllen a deall, llafar, bingo). O ran dysgu (Atodiad 2), yr oedd pob disgybl ar dasg ac yn canolbwyntio yn ystod y ddau ddull. Ymatebodd y disgyblion yn dda i’r dull trochi ac yr oeddent yn ynganu’r eirfa’n gywir. Fodd bynnag, yr oedd disgybl B ac C yn deall rheolau’r ysgol yn well na’r gorchmynion (Atodiad 2) sy’n dangos bod y dull cyflyru’n cael effaith well na’r dull trochi ar ddealltwriaeth disgyblion. Yr oedd ganddynt fwy o ddealltwriaeth yn ystod y dull cyflyru. Mewn cyferbyniad, cyflawnodd yr holl ddisgyblion farciau llawn yn y dasg baru yn y dull trochi (Atodiad 2) sy’n pwysleisio cyflawniad academaidd. Profa hyn fod y dull trochi yn cael effaith gadarnhaol ar ddealltwriaeth. Yr oedd disgybl A (MAT) yn deall y gorchmynion yn well na rheolau’r ysgol sy’n dangos diffyg dealltwriaeth o’r eirfa (Atodiad 2). Awgryma hyn nad yw clywed cyfieithiadau Saesneg yn ystod y drilio yn helpu disgyblion ac mae’r dull cyflyru’n llai llwyddiannus na’r dull trochi wrth addysgu’r Gymraeg.   
 
O ran teimladau (Atodiad 2), mwynhaodd disgybl A y dull trochi a theimlodd y disgybl yn gyfforddus yn ystod y ddau ddull. Ffurfia hyn y farn nad yw’r dull trochi yn cael effaith negyddol ar deimladau a lles disgyblion ail iaith. Yn debyg i hyn, teimlodd disgybl B ac C yn gyfforddus ac yn hapus yn ystod y ddau ddull ond yr oedd well ganddynt y dull cyflyru oherwydd yr oedd y dull trochi yn anoddach ac yn heriol. Atgyfnertha hyn nad yw’r dull trochi o ddysgu’r Gymraeg yn cael effaith negyddol ar deimladau a lles disgyblion ail iaith ond mae’n effeithio ar ddealltwriaeth disgyblion.  

Penderfynwyd y gallai’r wers gael ei gwella ar gyfer addysgu yn y dyfodol trwy ddefnyddio’r dull trochi ar gyfer un wers gyfan a’r dull cyflyru ar gyfer un wers gyfan yn hytrach na defnyddio’r ddau ddull mewn un wers. Defnyddiwyd y dull trochi am hanner awr yn unig yn y ddwy Astudiaeth Gwers. Felly, nid oedd digon o amser i weld os oedd y dull yn llwyddiannus. Mwynhaodd y rhan fwyaf o’r disgyblion y dull trochi ond pe bai’r addysgwr wedi defnyddio’r dull ar gyfer y wers gyfan, byddent wedi teimlo’n wahanol. Yn y ddwy Astudiaeth Gwers, yr oedd rhaid i’r disgyblion gwblhau un dasg baru yn ystod y dull trochi ond yr oedd rhaid iddynt gwblhau tasg baru a thasgau eraill yn ystod y dull cyflyru nad yw’n gyson neu’n deg. O ganlyniad, gallai’r wers gael ei gwella trwy gynnwys mwy o dasgau yn ystod y dull trochi. Fodd bynnag, defnyddia’r ysgolion y dull cyflyru i addysgu’r Gymraeg, felly yr oedd rhaid dilyn polisïau’r ysgolion trwy ddefnyddio’r dull cyflyru am y rhan fwyaf o'r Astudiaeth Gwers. Gallai’r wers hefyd gael ei wella wrth gynnwys yr un setiau o eirfa yn y ddwy Astudiaeth Gwers i gymharu canlyniadau’n uniongyrchol. Fodd bynnag, cwblhawyd yr ymchwil mewn dwy ysgol wahanol, felly yr oedd rhaid dilyn cynllun gwaith yr ysgolion. Dysgwyd o’r profiad bod grwpiau ffocws yn heriol er mwyn casglu data oherwydd yr oedd rhai disgyblion yn mynegi’u barn yn fwy nag eraill ac yn copïo ymatebion disgyblion eraill. Felly, byddai’n well cyfweld â’r disgyblion yn unigol er mwyn casglu data dibynadwy. Dysgwyd hefyd bod angen sicrhau bod y disgyblion dan sylw yn eistedd ar wahân i’w gilydd yn ystod yr ymchwil oherwydd yr oedd disgybl C wedi copïo gwaith disgybl A (Atodiad 1) yn ystod y dull trochi yn Astudiaeth Gwers 1. Byddai hyn yn sicrhau canlyniadau dibynadwy.


Trafodaeth at ganfyddiadau ymchwil mewn perthynas â llenyddiaeth ac ymchwil cysylltiedig

Darganfuwyd bod y dull trochi o addysgu iaith yn effeithio’n negyddol ar ddealltwriaeth disgyblion ail iaith oherwydd nad oedd y rhan fwyaf o’r disgyblion (heblaw’r disgyblion MAT) yn deall yr eirfa wrth ddefnyddio’r dull trochi yn y ddwy Astudiaeth Gwers (Atodiad 1 a 2). Cyferbynna hyn â llenyddiaeth oherwydd nodir bod y dull trochi yn galluogi dysgwyr i gyfathrebu yn rhugl yn yr iaith darged ac yn mwyhau dealltwriaeth dysgwyr o’r iaith darged (Foreign Language Academy, 2020). Yr oedd well gan y disgyblion y dull cyflyru oherwydd yr oeddent yn deall yr eirfa’n fwy ac yr oedd ganddynt fwy o ddealltwriaeth er mwyn cwblhau’r dasg baru (Atodiad 1 a 2). Ȃ hyn yn erbyn llenyddiaeth oherwydd dywedir bod y dull trochi yn arwain at ddysgwyr yn cyflawni dwyieithrwydd, dealltwriaeth well o’r iaith darged yn ogystal â chyflawniad academaidd (Asia Society 2012). Fodd bynnag, yr oedd y disgyblion MAT yn deall yr eirfa’n well yn ystod y dull trochi (Atodiad 1 a 2) a chyflawnant sgoriau gwell yn y dasg baru yn ystod y dull trochi sy’n portreadu cyflawniad academaidd ac yn cyfateb i lenyddiaeth (Asia Society 2012, Foreign Language Academy 2020). Cefnoga hyn fod y dull trochi yn arwain at ddatblygiad mewn llythrennedd a sgiliau gwybyddol yn yr ail iaith (Asia Society 2012:10).   

Darganfuwyd bod y dull trochi yn gallu cael effaith negyddol ar deimladau disgyblion oherwydd teimlodd disgybl A ac C yn ddryslyd iawn yn Astudiaeth Gwers 1. Nid oeddent yn teimlo’n gyfforddus yn ystod y dull trochi oherwydd yr oeddent yn cael trafferth wrth ddeall yr eirfa a chlywed yr iaith darged yn unig (Atodiad 1). Nid oeddent wedi mwynhau’r dull ac nid oeddent yn hyderus. Awgryma hyn fod y dull trochi yn effeithio ar hyder disgyblion yn ogystal â dealltwriaeth. Cyferbynna hyn â llenyddiaeth oherwydd awgrymir bod y dull trochi yn galluogi dysgwyr i gyfathrebu’n hyderus ac yn rhugl yn yr iaith darged (Foreign Language Academy, 2020). Nid oeddent yn teimlo mor ddryslyd yn ystod y dull cyflyru oherwydd defnyddiwyd Saesneg yn ogystal â’r Gymraeg (Atodiad 1) sy’n creu’r syniad bod y dull cyflyru’n well ar gyfer disgyblion ail iaith wrth addysgu’r Gymraeg. Cyfateba hyn i lenyddiaeth oherwydd nodir bod y dull cyflyru’n helpu dysgwyr i gofio’r iaith darged a’r eirfa yn llwyddiannus yn ogystal ag ychwanegu atynt hwy ynganu’r eirfa yn gywir (Fajardo, 2011:23). Hefyd, yr oedd ganddynt ddealltwriaeth gref o’r iaith darged yn ystod y dull cyflyru sy’n cyd-fynd â llenyddiaeth (Sierra, 1995). Yn wahanol i hyn, mwynhaodd y disgyblion MAT y dull trochi yn well na’r dull cyflyru (Atodiad 1 a 2) sy’n awgrymu nad yw’r dull trochi yn cael effaith negyddol ar deimladau. Dengys yr ymchwil hon fod dealltwriaeth a theimladau tuag at y ddau ddull yn dibynnu ar yr unigolyn a’i allu.

Yng nghyd-destun fy nosbarth, er bod y dull trochi yn addas ar gyfer disgyblion MAT, byddai’n heriol defnyddio’r dull trochi i addysgu’r Gymraeg mewn gwersi Cymraeg oherwydd profa’r ymchwil hon fod y dull yn effeithio’n negyddol ar ddealltwriaeth disgyblion ail iaith (Atodiad 1). Er bod disgybl B (MAT) wedi deall yr eirfa yn ystod y dull trochi, yr oedd gan ddisgybl A ac C ddiffyg dealltwriaeth o’r eirfa yn ystod y dull trochi ac nid oeddent yn gallu cofio’r eirfa ar ôl y wers. Nid oeddent yn teimlo’n gyfforddus neu’n hyderus yn ystod y dull (Atodiad 1) sy’n cefnogi nad yw’r dull trochi yn llwyddiannus wrth addysgu’r Gymraeg mewn amgylchedd Saesneg. Fel canlyniad, mae’r dull cyflyru’n well na’r dull trochi wrth addysgu’r Gymraeg oherwydd effeithia’r dull trochi ar ddealltwriaeth a lles disgyblion ail iaith mewn ffordd negyddol. Felly, parheir i ddefnyddio’r dull cyflyru wrth addysgu’r Gymraeg oherwydd fe gafodd y dull effaith well ar ddealltwriaeth a theimladau disgyblion ail iaith (Atodiad 1 a 2) a gall y dull annog dysgwyr i ddefnyddio’r ail iaith a chyfathrebu yn yr ail iaith (Fajardo, 2011:23).      


Casgliad

Yr oedd y dulliau o gasglu data’n eithaf llwyddiannus er mwyn asesu effeithiolrwydd y ddau ddull oherwydd darparwyd data ac ymatebion effeithiol gan yr arsylwi a’r grŵp ffocws. Yr oedd yr arsylwi a’r ffurflen arsylwi (Atodiad 1 a 2) wedi helpu i werthuso teimladau a dealltwriaeth yn ystod y ddwy Astudiaeth Gwers. Yr oedd yr arsylwr yn gallu gweld a nodi digwyddiadau yn y foment sy’n portreadu cryfder. Fodd bynnag, gellid dadlau nad oedd yr holl ddata yn ddibynadwy oherwydd bod yr arsylwr wedi gwneud i rai disgyblion ymddwyn yn wahanol sy’n amlinella cyfyngiad. Er enghraifft, yn Astudiaeth Gwers 1, pan aeth yr arsylwr at fwrdd disgybl A yn ystod y dasg baru (dull trochi), yr oedd disgybl A yn pwysleisio’r ffaith bod y dasg yn hawdd iawn oherwydd yr oedd yn ymwybodol bod yr arsylwr yn cymryd nodiadau amdani. Awgryma hyn fod y disgybl wedi ymddwyn mewn ffordd benodol oherwydd presenoldeb yr arsylwr sy’n cefnogi, ‘... what is observed may not represent their normal behaviour’ (Kumar, 2005:120). Felly, cwestiynir os yw arsylwi yn ffordd ddibynadwy o gasglu data oherwydd ei bod yn effeithio ar ymddygiad disgyblion.       

Yr oedd y grŵp ffocws wedi helpu i ddeall a chadarnhau dealltwriaeth a theimladau disgyblion am y ddau ddull a ddefnyddiwyd sy’n dangos cryfder o’r fethodoleg. Yn y grŵp ffocws (Astudiaeth Gwers 1), yr oedd yr holl ddisgyblion yn hyderus ac yn gyfforddus wrth fynegi eu barn am y ddau ddull, dealltwriaeth a theimladau. Fodd bynnag, yn y grŵp ffocws (Astudiaeth Gwers 2), yr oedd y disgyblion yn dweud yr un ymatebion e.e. yr oeddent yn mwynhau ac yn teimlo’n gyfforddus yn ystod y ddau ddull (Atodiad 2). Awgryma hyn eu bod yn ofn beirniadu’r dulliau o flaen yr addysgwr a'r arsylwr sy’n portreadu cyfyngiad. Yr oeddent yn ymddwyn yn wahanol mewn grŵp, yn amharod i wrth-ddweud barn eraill ac yn nerfus. Felly, byddai wedi bod yn well cyfweld â’r disgyblion yn unigol er mwyn casglu data dilys a dibynadwy. Cyfyngiad arall o’r fethodoleg Astudiaeth Gwers oedd nifer y disgyblion dan sylw. Dewiswyd tri disgybl ym mhob Astudiaeth Gwers ond nid oedd y disgyblion yn cynrychioli dealltwriaeth a theimladau’r holl ddosbarth. Cynrychiola’r disgyblion dan sylw ganran is o’r holl ddosbarth, felly byddai wedi bod yn well dewis mwy o ddisgyblion yn y ddwy Astudiaeth Gwers er mwyn casglu a gwerthuso mwy o ddata i weld effeithiolrwydd y ddau ddull wrth addysgu’r Gymraeg mewn amgylchedd Saesneg. 

Cryfder o’r fethodoleg oedd yr adfyfyrio a thrafodaeth yr Astudiaeth Gwers rhwng yr addysgwr a’r arsylwr. Yr oedd hyn wedi helpu i asesu pa mor effeithiol oedd y wers, teimladau, dealltwriaeth a chynnydd disgyblion, rhesymau dros i bethau ddigwydd a beth ellid ei wneud i wella’r wers (Atodiad 5). Addaswyd Astudiaeth Gwers 2 e.e. tasgau a symudiadau yn ystod y ddau ddull oherwydd y drafodaeth a'r adfyfyrio ar ôl Astudiaeth Gwers 1 a oedd wedi arwain at wella arfer a dulliau addysgegol. Er bod y fethodoleg Astudiaeth Gwers wedi darparu canfyddiadau dilys, byddai’n anodd eu cyffredinoli oherwydd eu bod yn amrywio o ddosbarth i ddosbarth. Yr oedd dealltwriaeth a theimladau’r disgyblion MAT yn well yn ystod y dull trochi sy’n awgrymu bod y dull yn addas ar gyfer disgyblion galluoedd uwch. Nid oedd y dull trochi yn addas ar gyfer y disgyblion canolig a disgyblion gallu is oherwydd yr oedd ganddynt ddiffyg dealltwriaeth. Crea hyn y farn bod dealltwriaeth a theimladau tuag at y ddau ddull yn dibynnu ar yr unigolyn a’i allu. 

I grynhoi, ceir llawer o gryfderau a chyfyngiadau’r fethodoleg Astudiaeth Gwers. Yn y profiad ysgol nesaf, parheir i ddefnyddio’r dull cyflyru wrth addysgu’r Gymraeg oherwydd arweinia’r dull at fwy o ddealltwriaeth a theimladau gwell ymhlith disgyblion Cymraeg ail iaith.

Argymhellion 

Helpa’r ymchwil hon i symud ymlaen oherwydd ei fod yn dangos i athrawon eraill y byddai’n heriol defnyddio’r dull trochi wrth addysgu’r Gymraeg i ddisgyblion ail iaith. Dengys yr ymchwil fod y dull cyflyru’n well ac yn ychwanegu at ddealltwriaeth a theimladau cryfach. Pe bai’r wers wedi’i gwneud eto, byddai mwy o ddisgyblion yn cael eu dewis i fod yn rhan o’r ymchwil a byddai’r ddau ddull (trochi a chyflyru) yn cael eu defnyddio mewn un wers gyfan yn hytrach nag yn yr un wers. Byddai hyn yn darparu canlyniadau cryfach a mwy o amrywiaeth. Gellid dewis disgyblion o’r un gallu i fod yn rhan o’r ymchwil i gymharu canlyniadau’n uniongyrchol. Er mwyn cryfhau’r Astudiaeth Gwers, gellid cymharu mwy o ddulliau â’r dull trochi e.e. dull cyfathrebol, dull gramadegol a’r dull yn seiliedig ar dasgau. Byddai hyn yn darparu mwy o amrywiaeth a chanlyniadau. Gellid hefyd cyfweld â’r disgyblion yn unigol i sicrhau bod y canlyniadau’n ddibynadwy. Argymell arall yw sicrhau bod y disgyblion yn eistedd ar wahân i’w gilydd yn ystod y wers oherwydd yn Astudiaeth Gwers 1 yr oedd disgybl C yn copïo atebion disgybl B ar gyfer y dasg baru yn ystod y dull trochi. Gellid hefyd defnyddio’r un setiau o eirfa yn y ddwy Astudiaeth Gwers i gymharu canlyniadau’n uniongyrchol.

